กนง.คงดอกเบี้ยนโยบายที่ 1.25% ต่อไป
กนง.มีมติคงอัตราดอกเบี้ยนโยบาย 1.25% เพื่อสร้างความมั่นใจการฟื้นตัวเศรษฐกิจ
13 ม.ค. 2553

กนง.มีมติคงอัตราดอกเบี้ยนโยบาย 1.25% เพื่อสร้างความมั่นใจการฟื้นตัวเศรษฐกิจ
นายไพบูลย์ กิตติศรีกังวาน ผู้ช่วยผุ้ว่าการ สายนโยบายการเงิน ธนาคารแห่งประเทศไทย (ธปท.) เปิดเผยผลการประชุมคณะกรรมการนโยบายการเงิน(กนง.) ว่า ที่ประชุมมีมติให้คงอัตราดอกเบี้ยนโยบายไว้ที่ 1.25% ต่อไป เนื่องจากเห็นว่า แม้ภาวะเศรษฐกิจโลกจะปรับตัวดีขึ้นต่อเนื่องจากการประชุมครั้งที่แล้ว แต่ยังมีปัจจัยเสี่ยงในการฟื้นตัวในระยะต่อไป โดยเฉพาะในกลุ่มประเทศอุตสาหกรรมหลัก ส่วนภูมิภาคเอเชียมีโอกาสฟื้นตัวได้เร็วกว่า โดยจุดนี้อาจทำให้เกิดการแตกต่างในการดำเนินนโยบายและส่งผลให้เกิดเงินทุนเคลื่อนย้ายที่ผันผวนมากในปีนี้ ฉะนั้นเพื่อความมีเสถียรภาพของเศรษฐกิจและส่งผลให้มีการเติบโตต่อเนื่อง จึงให้คงดอกเบี้ยไว้ที่ระดับปัจจุบัน ซึ่งไม่เป็นอุปสรรคในการฟื้นตัวของเศรษฐกิจ ส่วนอัตราเงินเฟ้อ แม้จะมีการเร่งตัวขึ้น แต่ก็ไม่ได้สร้างปัญหา
อย่างไรก็ตาม กนง. จะติดตามปัญหาเงินทุนเคลื่อนย้าย และภาวะที่อัตราดอกเบี้ยอยู่ในระดับต่ำแต่สภาพคล่องในระบบสูงว่า จะสร้างปัญหาให้เกิดภาวะเศรษฐกิจฟองสบู่หรือไม่อย่างใกล้ชิดต่อไป